Worcester F 80 Distinctiones

72 Fides

Fides secundum Magistrum, 3 *Sententiarum*, est virtus contra ea que ad fundamentum pertinent firmiter creduntur. Circa quam nota quod figuratur per mundum speculum, per dextrum oculum, per sponse anulum.

¶ De primo sicut turris magna in modico speculo cernitur sic maiestas diuina in fide perscrutatur. Vnde et ipsa est *speculum sine macula*, Sap. 7[:26].

¶ De secundo, sinister oculus est racio

/fol. 237rb/

que solum de naturalibus iudicat, sed dexter oculus est fides que naturalia transcendunt et captiuat *omnem intellectum in obsequium Christi*, [2] Cor. 10[:5]. Et sicut qui amisit oculum dextrum inutilis est ad bellandum eo quod scutum operit sinistrum oculum, sic non potest cauere hostem, qui non habet fidem. Nam Naas Amonites dixit viris Iabes *In hoc feriam vobiscum fedus*, *ut eruam oculos dextros*, 1 Reg. 11[:2]. Naas interpretur serpens et signat diabolum qui nititur auferre fidem. Ipse sicut coruus infernalis primo inuadit oculum prede.

¶ De tercio, dicitur Ose. 2[:20]: *Sponsabo te mihi in fide*. Et potest fides dici anulus argenteus quia lucet per cognicionem, resonat per confessionem, Rom. 10[:10]: *Corde creditur ad justitiam: ore autem fit confessio ad salutem*.

¶ Item, fides comparatur signo vexillari, quia quando illud vexillum cernitur signum est quod dominus presens est, Ysai. 11[:12]: *Levabit* Dominus *signum in* *nationes*, id est, fidem super credentes. Scuto militari, quia sicut scutum triangulum minuit a parte sinistra vbi iacet cor, ita fides credens trinum Deum armat contra aduersitatem, Eph. 6[:16]: *In omnibus sumentes scutum fidei.* Item[[1]](#footnote-1) radio solari. Nam sicut sol cernitur propris radiis non candelis non torticiis. Sic Deus radio fidei non lumine naturalis racionis ut dicit Ambrosius.

¶ In hiis que fidei sunt piscatoribus creditur non dialecticis, Eccle. 11[:7]: *Dulce lumen, et delectabile [est] oculis videre solem*. Et nota sol non videtur[[2]](#footnote-2) in propria rota nisi ab aquila, sic nec Deus in propria essencia nisi a contemplatiuo. Et sicut cecus non videt viam et tamen credit eam docenti, et baculo viam tangenti ita simplices Matt. [13:13-15] qui per sacram scripturam non vident, credunt tamen videntibus, id est, prelatis, pastoribus, et doctoribus.

¶ Item fides[[3]](#footnote-3) comparatur grano sinapis, [Matt. 17:19]: *Si habueritis fidem sicut granum sinapis*, etc. Et nota quod sicut denotat similitudinem proprietatum. Vnde dicit glossa quod sinapis expellit malos humeros. Eciam sinapis de quanto magis atteritur, de tanto redolet, et si sit granum paruum in quantitate. Vnde pro auctoritate est notandum quod si quis haberet talem fidem que expelleret et excluderet omnes errores quo ad prima proprietatem et tunc quando hec atteritur per aduersitatem et redolet per pacienciam quo ad secundum, et fuerit parua in humilitate talis potest dicere huic monti, id est, diabolo transfer.

¶ Item fides comparatur colupne sacramentali, illa nempe precedens populum Israel. Lucida erit versus eos, sed tenebrosa versus Egipcios, Job 24[:13]: *Ipsi sunt rebelles lumini*. Aurore spirituali quia excisa est latronibus Job 24[:17]: *Si* cito *apparuerit aurora, arbitrantur umbra mortis*. primordiali. Nam sicut illa fuit

/fol. 237va/

opus in maiori mundo, sic fides est prima in minori mundo, id est, in corde hominis, Gal. 3[:7]: *Qui ex fide sunt,* benedicentur*.*

¶ Fides debet habere tria, veridicam confessionem, magnificam deuocionem, catholicam profeccionem.

¶ De primo veredica confessio est vt verum dicatur et verum credatur et veraciter viuatur, alioquin verificabitur illud, Tit. 1[:16]: *Confitentur se nosse Deum, factis autem negant*. Tales sunt sicut chimera que res est ficta, sed nec in earum rerum natura.

De secundo fides est magnifica. Si in solo Deo[[4]](#footnote-4) confidat etiam si naturalis ratio contradicat. Sicut patet in Abraham, Gen. 15[:6]: *Credidit Abraham Deo*, etc. Talem fidem non habuit Thomas.

¶ Tercio fides est magna si aduersitate non deficiat secundum illud Matt. [17:19]: *Si habueritis fidem sicut granum sinapis*, etc. Granum sinapis quanto plus teritur, tanto plus viget. Talis fuit fides martyrum, [Hebr. 11:33]: *Qui per fidem vicerunt regna,* etc . De qua, id est, [1] Joan 5[:4]: *Hec est victoria, que vincit mundum, fides vestra*. Hunc non habuit Petrus quando videns ventum validum timuit sibi, dicit Christus, Matt. 14[:31]: *Modicae fidei, quare dubitasti?* Sed multi statim titubant et merguntur in mari, mortuo desparacionis, in quo nichil potest viuere.

¶ Quarto fides est magna si homo propter dilacionem petere non desistit donec optineat. Talem fidem habuit mulier Cananea, ideo dicit ei Christus, Matt. 15[:28]: *O mulier magna est fides, fiat tibe si petisti*. Vulgo dicitur quod defertur, non aufertur.

¶ Tercio fides debet habere professionen catholica, vt scilicet credat duodecim articulos qui continentur in simbolo apostolico. Quorum exposicionem vide in *Speculo curatorum*.

1. Item ] Lambeth *om.* F 80. [↑](#footnote-ref-1)
2. videtur ] Lambeth, F 128 *corr*. vtitur F 80. [↑](#footnote-ref-2)
3. This section comparing faith to a grain of mustard is omitted in Lambeth. [↑](#footnote-ref-3)
4. Deo ] *add.* con. [↑](#footnote-ref-4)